Luftforureningen i London var i sidste uge værre end Beijings. Den skrappeste luftforureningsadvarsel nogensinde blev derfor udstedt i hovedstaden, og byens borgmester, Sadiq Khan, betegnende omfanget af luftforureningen som en 'helbredskrise'.

Den samlede partikelforurening nåede op på rekordhøje 197 mikrogram/m3. Til sammenligning lå luftforureningen i Beijing på 190 mikrogram/m3, hvilket dog også er sundhedsskadeligt.

De sædvanlige mistænkte som udløsende faktorer blev hevet frem og dadlet: Flere dages stillestående vejr med højtryk, trafikos og brugen af brændeovne. Men denne gang bliver brændeovnen udpeget som den helt store skurk. Brændeovne forskubber dermed diselbiler, som ellers tidligere har fået deres generalieblad plettet i forbindelse med luftforurening.

»Vi tror, at halvdelen af den høje luftforurening hænger samme med brænderøg,« siger Timoty Baker, som er en del af King’s College Londons forskerhold, der overvåger luftforurening.

Udtalelsen sker til New Scientist, som beskriver, at hvis der ikke bliver gjort noget for at nedsætte brugen af brændeovne, vil afbrændingen blive den største kilde til luftforurening i byer som London.

Briter holder af deres ildsteder

I den britiske hovedstad har flere end en million hjem en brændeovn, og 175.000 nye kommer til om året. Efterspørgslen på brændeovne, som i Storbritannien fås fra 3.480 til 61.000 kroner, er tredoblet de seneste fem år ifølge The Telegraph på grund af den store mulighed for at spare på budgettet og troen på, at brændeovne baseret på afbrænding af træ er mere gavnlige for klimaet.

»Ligesom alle andre elsker jeg at sidde ved et ildsted med brænde, men vi skal givetvis til at tænke os om, før det er for sent,« siger klimaforsker Piers Forster fra University of Leeds til New Scientist.

En analyse i London viste i 2010, at når det gjaldt forureningen om vinteren, var afbrænding af træ skyld i ti procent af partikelforureningen. Men flere universitetsforskere tror, at tallet er meget højere i dag.

Det hænger sammen med, at en statslig spørgeskemaundersøgelse fra 2015 indikerede, at afbrændingen af træ i Storbritannien er tre gange højere end tidligere antaget, idet syv procent af de adspurgte svarede, at de brænder træ.

Læs også: Brændeovne gør Londons luft værre end Beijings

»Der er en betydelig risiko for, at hvis vi får mere afbrænding af træ i beboelsesmæssig sammenhæng, så underminerer det alle vores andre bestræbelser på at kontrollere luftforureningen. Skaden fra den type luftforurening overstiger i stor grad den fra trafikken,« siger Eddy Mitchel fra University of Leeds til New Scientist.

Nægter afgifter på brændeovne

Herhjemme er debatten om brændeovnene også blusset op i de kolde danske vintermåneder. I dag udtaler Karsten Lauritzen (V) til Morgenavisen Jyllands-Posten, at ejerne af brændeovnene ikke skal frygte for indskrænkninger.

»Det bliver over mit lig som skatteminister, at vi kommer til at indføre en afgift på brændeovne. Vi har haft diskussionen om beskatning af brændeovne masser af gange, men min holdning er, at man ikke skal indføre nye afgifter, som vi ikke kan administrere. Det er fair nok, at man vil mindske partikelforureningen i Danmark, og det er også fair nok, at man vil have udskiftet nogle af de gamle brændeovne. Men det med at føre socialpolitik, sundhedspolitik eller miljøpolitik gennem skatter og afgifter skal man være forsigtig med,« siger Karsten Lauritzen til Jyllands-Posten.